-----------------------------------------------------------------------
  1. ปัจจัยความเสี่ยง

  -----------------------------------------------------------------------

ปัจจุบัน บริษัทฯ มีธุรกิจหลัก 2 ด้าน คือ

1.  ธุรกิจโรงไฟฟ้าพลังงานแสงอาทิตย์ ซึ่งบริษัทฯ ดำเนินการภายใต้ SPC
    ซึ่งเป็นบริษัทย่อยของบริษัทฯ โดยสามารถแบ่งการดำเนินธุรกิจได้เป็น 3 ส่วนดังนี้

    1.  ธุรกิจลงทุนและพัฒนาโรงไฟฟ้าพลังงานแสงอาทิตย์

    2.  ธุรกิจบริการรับเหมาก่อสร้างโรงไฟฟ้าพลังงานแสงอาทิตย์แบบครบวงจร

    3.  ธุรกิจบริการด้านการปฏิบัติการ การบำรุงรักษา
        และการประมวลผลโรงไฟฟ้าพลังงานแสงอาทิตย์

2.  ธุรกิจเหล็ก

+-----------------------------------------------------------------------+
| 1.  ความเสี่ยงจากธุรกิจโรงไฟฟ้าพลังงานแสงอาทิตย์                              |
+-----------------------------------------------------------------------+

1.  ความเสี่ยงจากธุรกิจลงทุนและพัฒนาโรงไฟฟ้าพลังงานแสงอาทิตย์

    1.  ความเสี่ยงจากปัจจัยที่จะก่อให้เกิดความล่าช้าของโครงการในอนาคต

เนื่องจาก SPC ซึ่งเป็นบริษัทย่อยของบริษัทฯ
มีธุรกิจหลักคือการลงทุนและพัฒนาโรงไฟฟ้าพลังงานแสงอาทิตย์ โดยมีสัญญาซื้อขายไฟฟ้า (“Power
Purchase Agreement” หรือ “PPA”) จำนวน 34 ฉบับ
สำหรับโครงการโรงไฟฟ้าพลังงานแสงอาทิตย์ 34 โครงการ
ซึ่งประกอบด้วยโครงการที่เปิดดำเนินการเชิงพาณิชย์แล้ว
โครงการที่พร้อมเปิดดำเนินการเชิงพาณิชย์ เหลือเพียงรอการอนุมัติจาก กฟภ.
โครงการที่อยู่ระหว่างการก่อสร้าง และโครงการที่ยังมิได้เริ่มดำเนินการ
ซึ่งหากเกิดความล่าช้าของโครงการที่ยังไม่เปิดดำเนินการเชิงพาณิชย์
อาจส่งผลกระทบให้โรงไฟฟ้าเปิดดำเนินการเชิงพาณิชย์ไม่ทันตามกำหนดระยะเวลาตามสัญญาซื้อขายไฟฟ้าได้
ซึ่งจะส่งผลให้บริษัทฯ ขาดรายได้จากการขายไฟฟ้าสำหรับโครงการที่บริษัทฯ
ไม่สามารถดำเนินการเชิงพาณิชย์ได้ตามกำหนด
ปัจจัยความเสี่ยงที่อาจส่งผลทำให้เกิดความล่าช้าของโครงการในอนาคตอาจมีดังต่อไปนี้

1.  ความเสี่ยงจากการจัดหาเงินทุน

ณ วันที่ 31 ธันวาคม 2554 SPC ซึ่งเป็นบริษัทย่อยของบริษัทฯ
มีโครงการโรงไฟฟ้าพลังงานแสงอาทิตย์ที่มีแหล่งเงินทุนที่แน่นอนและเพียงพอแล้ว 9 โครงการ
โดยสามารถแบ่งได้เป็น 2 ประเภทดังนี้

-   โครงการโรงไฟฟ้าพลังงานแสงอาทิตย์ที่เปิดดำเนินการเชิงพาณิชย์แล้ว 5 โครงการ ได้แก่
    โครงการโคราช 1 สกลนคร 1 นครพนม 1 โคราช 2 และ เลย 1

-   โครงการโรงไฟฟ้าพลังงานแสงอาทิตย์ที่อยู่ระหว่างการดำเนินการก่อสร้าง 2 โครงการ
    ได้แก่ โครงการขอนแก่น 1 โคราช 3 โคราช 4 และ โคราช 7

ในการนี้ บริษัทฯ และ SPC มีโครงการที่จะพัฒนาโรงไฟฟ้าพลังงานแสงอาทิตย์ (Solar Farm)
อีกจำนวน 25 โครงการ โดยบริษัทฯ และ SPC
จะเพิ่มกำลังการผลิตติดตั้งของแต่ละโครงการจากเดิมประมาณ 6.0 เมกะวัตต์เป็นประมาณ 7.5
เมกะวัตต์ ซึ่งอาจจะต้องใช้เงินลงทุนเพิ่มขึ้นจากเดิมประมาณ 630.0 – 670.0
ล้านบาทต่อโครงการ เป็น 690.0 – 700.0 ล้านบาทต่อโครงการ
โดยเงินลงทุนดังกล่าวอาจเปลี่ยนแปลง ขึ้นอยู่กับต้นทุนในการพัฒนาโครงการ เช่น
ราคาค่าแผงพลังงานแสงอาทิตย์ ราคาค่าเครื่องแปลงกระแสไฟฟ้า ค่าแรงงาน และค่าที่ดิน เป็นต้น
โดย SPC จะถือหุ้นในแต่ละโครงการประมาณร้อยละ 51.0 – 100.0 ในการนี้บริษัทฯ และ SPC
จึงได้ตระหนักถึงการจัดหาแหล่งเงินทุนในการพัฒนาโครงการดังกล่าว
ซึ่งจะมีทั้งในส่วนของเงินกู้ยืมจากสถาบันการเงิน การหาผู้ร่วมทุนทั้งในประเทศและต่างประเทศ
การเพิ่มทุนจดทะเบียนบริษัทฯ และจากกระแสเงินสดจากการดำเนินงานของบริษัทฯ และ SPC
ซึ่งทำให้บริษัทฯ และ SPC
อาจได้รับความเสี่ยงหากไม่สามารถจัดหาเงินทุนได้ตามระยะเวลาการใช้เงินที่กำหนด
และอาจจะส่งผลให้โครงการล่าช้าหรือหยุดชะงักได้

ทั้งนี้ บริษัทฯ ได้แต่งตั้งธนาคารกสิกรไทย จำกัด (มหาชน) เพื่อเป็นตัวแทนบริษัทฯ
ในการจัดหาแหล่งเงินกู้สำหรับโครงการโรงไฟฟ้าพลังงานแสงอาทิตย์ที่เหลือทุกโครงการ
รวมทั้งมีนักลงทุนทั้งในและต่างประเทศให้ความสนใจในโครงการของบริษัทฯ อาทิเช่น
บรรษัทการเงินระหว่างประเทศ (“International Finance Corporation” หรือ “IFC”)
โครงการส่งเสริมการลงทุนด้านอนุรักษ์พลังงานและพลังงานทดแทน (“ESCO Fund”)
ภายใต้มูลนิธิพลังงานเพื่อสิ่งแวดล้อม (“EFE”) และ บริษัท ผลิตไฟฟ้าราชบุรีโฮลดิ้ง จำกัด
(มหาชน) (“RATCH”) เป็นต้น นอกจากนี้ บริษัทฯ ได้ศึกษามาตรการอื่นๆ
ในการจัดหาแหล่งเงินทุน เช่น การเพิ่มทุนจดทะเบียนบริษัทฯ
โดยการออกหุ้นเพิ่มทุนเพื่อเสนอขายแบบเฉพาะเจาะจง (Private Placement)
เสนอขายต่อประชาชน (Public Offering) และการเสนอขายต่อผู้ถือหุ้นเดิม (Rights
Offering) เป็นต้น

ในการเพิ่มทุนจดทะเบียนบริษัทฯ ดังกล่าวจะขึ้นอยู่กับช่วงเวลาและความเหมาะสม
เนื่องจากในการจัดหาแหล่งเงินทุนโดยการเพิ่มทุนจดทะเบียนบริษัทฯ อาจมีผลกระทบต่อบริษัทฯ
และผู้ถือหุ้นของบริษัทฯ ในด้านต่างๆ เช่น ผลกระทบต่อราคาหุ้น (Price Dilution)
และสิทธิในการออกเสียงในที่ประชุม (Control Dilution) เป็นต้น บริษัทฯ
จึงจะนำเรื่องการเพิ่มทุนจดทะเบียนบริษัทฯ ดังกล่าวนำเสนอต่อที่ประชุมคณะกรรมการบริษัทฯ
และที่ประชุมผู้ถือหุ้นของบริษัทฯ ตามที่กำหนดในกฎหมายที่เกี่ยวข้องต่อไป

1.  ความเสี่ยงจากการพึ่งพาผู้ผลิตแผงพลังงานแสงอาทิตย์
    และเครื่องแปลงกระแสไฟฟ้าเพียงรายเดียว

เนื่องจากโครงการโรงไฟฟ้าพลังงานแสงอาทิตย์แต่ละโครงการของ SPC
มีการสั่งซื้อแผงพลังงานแสงอาทิตย์จาก Kyocera Asia Pacific Pte., Ltd. (“Kyocera”)
เพียงรายเดียว และสั่งซื้อเครื่องแปลงกระแสไฟฟ้า (“Inverter”) จาก SMA Solar
Technology AG (“SMA”) เพียงรายเดียว โดย SPC
ได้ทำสัญญาซื้อขายระยะยาวกับผู้ผลิตและจำหน่ายทั้ง 2 บริษัทเป็นที่เรียบร้อยแล้ว
โดยรายละเอียดที่สำคัญของสัญญาดังกล่าวได้ถูกเปิดเผยไว้ในส่วนที่ 2 ข้อ 5.
ทรัพย์สินที่ใช้ในการประกอบธุรกิจ ซึ่งหาก Kyocera และ SMA หยุดดำเนินการ
อาจส่งผลกระทบต่อการก่อสร้างโรงไฟฟ้าพลังงานแสงอาทิตย์ในแต่ละโครงการที่เหลือ

อย่างไรก็ดี Kyocera เป็นผู้ประกอบธุรกิจผลิตและจำหน่ายแผงพลังงานแสงอาทิตย์รายใหญ่รายหนึ่ง
และประกอบธุรกิจนี้มายาวนาน และมีผลประกอบการที่เข้มแข็ง ทำให้โอกาสที่ Kyocera
จะหยุดดำเนินการหรือประสบปัญหานั้น มีความเป็นไปได้น้อยมาก Kyocera
จึงถือว่าเป็นพันธมิตรที่แข็งแกร่งของ SPC อย่างไรก็ดี SPC
ได้รับการติดต่อจากผู้ผลิตแผงพลังงานแสงอาทิตย์หลายราย ดังนั้น หาก Kyocera
ไม่สามารถผลิตและจำหน่ายแผงพลังงานแสงอาทิตย์ให้กับ SPC ได้ตามเวลาที่กำหนด SPC
จึงเชื่อว่า SPC จะจัดหาแผงพลังงานแสงอาทิตย์จากผู้ผลิตรายอื่นได้

รวมถึง SMA ซึ่งเป็นผู้ประกอบธุรกิจผลิตและจำหน่าย Inverter
รายใหญ่ซึ่งประกอบธุรกิจมายาวนาน มีผลประกอบการเข้มแข็ง และเคยได้รับรางวัลต่างๆ
จากทั่วโลกมาโดยตลอดตั้งแต่ปี 2543 ดังนั้น โอกาสที่ SMA
จะหยุดดำเนินการหรือประสบปัญหานั้นมีความเป็นไปได้น้อยมาก จึงถือว่า SMA
เป็นพันธมิตรทางการค้าที่เข้มแข็งของ SPC

2.  ความเสี่ยงจากการจัดหาที่ดินสำหรับโครงการในอนาคต

สัญญาซื้อขายไฟฟ้าแต่ละฉบับจะกำหนดตำแหน่งของโรงไฟฟ้าพลังงานแสงอาทิตย์ว่าจะอยู่บริเวณใด
ซึ่งหาก SPC ไม่สามารถหาพื้นที่ที่สามารถสร้างโรงไฟฟ้าได้ในพื้นที่ตามที่กำหนดในสัญญาซื้อขายไฟฟ้า
หรือจัดหาที่ดินได้ล่าช้า อาจส่งผลให้ SPC
ไม่สามารถเปิดดำเนินการเชิงพาณิชย์ได้ทันตามที่สัญญาซื้อขายไฟฟ้ากำหนดได้

อย่างไรก็ดี เนื่องจากโรงไฟฟ้าพลังงานแสงอาทิตย์ของ SPC
ทั้งหมดอยู่บริเวณภาคตะวันออกเฉียงเหนือซึ่งการจัดหาที่ดินประมาณ 100
ไร่สำหรับการพัฒนาโรงไฟฟ้าพลังงานแสงอาทิตย์ 1 โครงการไม่ใช่เรื่องยากนัก
เพียงแต่ในบางพื้นที่อาจมีต้นทุนการจัดเตรียมที่ดินให้เหมาะสมกับการก่อสร้างโรงไฟฟ้าสูง ซึ่ง ณ
ปัจจุบัน ต้นทุนของที่ดินโดยประมาณ คิดเป็นร้อยละ 2.1 ถึงร้อยละ 6.9 ของต้นทุนโครงการทั้งหมด
อย่างไรก็ดี ผู้บริหารของบริษัทฯ และ SPC มีประสบการณ์ในธุรกิจอสังหาริมทรัพย์มาอย่างยาวนาน
ทำให้มีทักษะ ความสามารถ และอำนาจในการต่อรองราคาที่ดินเป็นอย่างดี

1.  1.  ความเสี่ยงจากความผันผวนของอัตราแลกเปลี่ยนเงินตราต่างประเทศ

ในการก่อสร้างโรงไฟฟ้าพลังงานแสงอาทิตย์ งบประมาณการลงทุนประมาณร้อยละ 80
ของโครงการ จะใช้ในการจัดซื้อแผงพลังงานแสงอาทิตย์ และเครื่องแปลงกระแสไฟฟ้า
(Inverter) ซึ่ง SPC ได้มีการนำเข้าแผงพลังงานแสงอาทิตย์จาก Kyocera ประเทศญี่ปุ่น และ
Inverter จาก SMA ประเทศเยอรมนี ซึ่งจะต้องชำระค่าแผงพลังงานแสงอาทิตย์ และ
Inverter เป็นสกุลเงินตราต่างประเทศ ทำให้ SPC
อาจได้รับความเสี่ยงจากความผันผวนของอัตราแลกเปลี่ยนเมื่อถึงกำหนดชำระค่าแผงพลังงานแสงอาทิตย์
และ Inverter ซึ่งอาจทำให้ค่าใช้จ่ายในการลงทุนโรงไฟฟ้าพลังงานแสงอาทิตย์ของ SPC
สูงขึ้นได้

อย่างไรก็ดี SPC ได้พิจารณาอัตราค่าเงินอย่างต่อเนื่อง
และดำเนินการป้องกันความเสี่ยงด้วยการใช้สัญญาซื้อขายเงินตราต่างประเทศล่วงหน้า (FX
Forward) และสิทธิในการซื้อขายเงินตราต่างประเทศ (FX Option)
เพื่อป้องกันความเสี่ยงจากความผันผวนของอัตราแลกเปลี่ยนเงินตราต่างประเทศเต็มจำนวน
(Fully Hedged) โดยบริษัทฯ จะดำเนินการซื้อสัญญาซื้อขายเงินตราต่างประเทศล่วงหน้า (FX
Forward) หรือสิทธิในการซื้อขายเงินตราต่างประเทศ (FX Option)
เต็มจำนวนเมื่อแผงพลังงานแสงอาทิตย์และเครื่องแปลงกระแสไฟฟ้า (Inverter)
ถูกบันทึกเป็นสินทรัพย์ของบริษัทฯ

2.  ความเสี่ยงจากแสงอาทิตย์มีความเข้มของแสงน้อยกว่าปกติ

เนื่องจากธุรกิจลงทุนและพัฒนาโรงไฟฟ้าพลังงานแสงอาทิตย์ ต้องพึ่งพิงแสงอาทิตย์เป็นอย่างมาก
หากแสงอาทิตย์มีความเข้มแสงน้อยกว่าปกติ หรือในบางปี ประเทศไทยมีเมฆปกคลุมเป็นจำนวนมาก
อาจจะส่งผลให้โรงไฟฟ้าพลังงานแสงอาทิตย์ของบริษัทฯ ไม่สามารถผลิตไฟฟ้าได้เต็มที่
และอาจส่งผลถึงรายได้จากการขายไฟฟ้าของบริษัทฯ

อย่างไรก็ดี เนื่องจากประเทศไทยมีที่ตั้งอยู่ใกล้กับเส้นศูนย์สูตร จึงทำให้มีความเข้มของแสงสูง
นอกจากนี้ SPC
ได้ทำการศึกษาความเข้มของแสงในแต่ละพื้นที่โดยใช้ข้อมูลความเข้มของแสงย้อนหลัง 10 ปี
ขององค์การบริหารการบินและอวกาศแห่งชาติ หรือ องค์กรนาซ่า (NASA)
เพื่อให้แน่ใจว่าบริเวณที่สร้างโรงไฟฟ้าพลังงานแสงอาทิตย์ของบริษัทฯ มีความเข้มแสงอยู่ในระดับสูง

3.  ความเสี่ยงจากภัยธรรมชาติ

ในปัจจุบัน โครงการโรงไฟฟ้าพลังงานแสงอาทิตย์ของ SPC
มีทั้งโครงการที่เปิดดำเนินการเชิงพาณิชย์แล้ว
และโครงการที่กำลังอยู่ระหว่างการดำเนินการก่อสร้าง
โดยโครงการโรงไฟฟ้าพลังงานแสงอาทิตย์เหล่านั้นอาจได้รับผลกระทบจากภัยธรรมชาติต่างๆ
ไม่ว่าจะเป็นน้ำท่วม ลมพายุ ฟ้าผ่า และภัยธรรมชาติอื่นๆ
ซึ่งอาจก่อให้เกิดความเสียหายต่อโครงการ
ทำให้ต้นทุนในการก่อสร้างและค่าซ่อมแซมโรงไฟฟ้าพลังงานแสงอาทิตย์สูงขึ้น
และส่งผลถึงผลประกอบการของบริษัทฯ อีกด้วย

อย่างไรก็ดี ในการเลือกที่ดินนั้น SPC
ได้มีการศึกษาสถิติการเกิดน้ำท่วมในบริเวณที่จะพัฒนาโรงไฟฟ้าพลังงานแสงอาทิตย์เพื่อลดโอกาสการเกิดน้ำท่วมโรงไฟฟ้าพลังงานแสงอาทิตย์ของบริษัทฯ
รวมถึงการวางรากฐานของแผงพลังงานแสงอาทิตย์โดยใช้เสาคอนกรีตยาว 3 เมตรปักลงดิน
ซึ่งมีความทนทานตามมาตรฐานวิศวกรรม สามารถทนแรงลมได้ 80 กิโลเมตรต่อชั่วโมง
และได้มีการเชื่อมระบบสายดินที่เป็นอิสระออกจากกันระหว่างแผงพลังงานแสงอาทิตย์
ซึ่งจะช่วยลดความเสียหายที่อาจเกิดจากฟ้าผ่าได้ นอกจากนี้ SPC ยังได้ทำประกันความเสี่ยงทุกชนิด
(All risks) ให้กับโรงไฟฟ้าพลังงานแสงอาทิตย์อีกด้วย

4.  ความเสี่ยงจากแผงพลังงานแสงอาทิตย์เสื่อมสภาพเร็วกว่ากำหนด

ปริมาณไฟฟ้าที่ได้จากโรงไฟฟ้าพลังงานแสงอาทิตย์ขึ้นอยู่กับหลายปัจจัย
ซึ่งหนึ่งในปัจจัยที่มีผลต่อปริมาณไฟฟ้าคือการเสื่อมสภาพของแผงพลังงานแสงอาทิตย์
ซึ่งหากแผงพลังงานแสงอาทิตย์มีการเสื่อมสภาพเร็วกว่าปกติ อาจส่งผลต่อปริมาณไฟฟ้าที่ผลิตได้
โดยอาจทำให้ผลิตไฟฟ้าได้น้อยลง และจะส่งผลกระทบทำให้ SPC มีรายได้น้อยกว่าที่ประมาณการไว้

อย่างไรก็ดี SPC ได้รับการรับประกันการเสื่อมสภาพของแผงพลังงานแสงอาทิตย์จาก Kyocera
เป็นระยะเวลา 25 ปี โดย Kyocera รับประกันว่าภายใน 12
ปีนับจากวันที่ซื้อแผงพลังงานแสงอาทิตย์
แผงพลังงานแสงอาทิตย์จะสามารถผลิตไฟฟ้าได้ไม่น้อยกว่าร้อยละ 90.0
ของประสิทธิภาพของแผงพลังงานแสงอาทิตย์ และภายใน 25
ปีนับจากวันที่ซื้อแผงพลังงานแสงอาทิตย์
แผงพลังงานแสงอาทิตย์จะสามารถผลิตไฟฟ้าได้ไม่น้อยกว่าร้อยละ 80.0
ของประสิทธิภาพของแผงพลังงานแสงอาทิตย์
โดยหากพบว่าแผงพลังงานแสงอาทิตย์สามารถผลิตไฟฟ้าได้น้อยกว่าที่ได้รับประกันไว้ Kyocera
จะเพิ่มแผงพลังงานแสงอาทิตย์เพื่อทำให้ให้ปริมาณการผลิตไฟฟ้ากลับมาอยู่ในระดับที่รับประกันไว้
หรือเปลี่ยนแผงพลังงานแสงอาทิตย์ให้ หรือคืนเงินให้ภายใต้เงื่อนไขของสัญญาระหว่าง SPC กับ
Kyocera นอกจากนี้ Kyocera ยังได้ให้ข้อมูลเกี่ยวกับโรงไฟฟ้าพลังงานแสงอาทิตย์ตัวอย่างของ
Kyocera ที่ประเทศญี่ปุ่นว่า ภายในระยะเวลา 25 ปี แผงพลังงานแสงอาทิตย์ของ Kyocera
ในโรงไฟฟ้าพลังงานแสงอาทิตย์ตัวอย่างนั้น ยังสามารถผลิตไฟฟ้าได้สูงถึงร้อยละ 91.4
ของประสิทธิภาพของแผงพลังงานแสงอาทิตย์อีกด้วย

5.  ความเสี่ยงจากชุมชนใกล้เคียงกับโครงการโรงไฟฟ้าพลังงานแสงอาทิตย์

ชุมชนที่อยู่บริเวณใกล้เคียงกับโครงการโรงไฟฟ้าพลังงานแสงอาทิตย์อาจไม่เห็นด้วยกับการสร้างโรงไฟฟ้าพลังงานแสงอาทิตย์ของบริษัทฯ
และอาจต่อต้านมิให้ บริษัทฯ ดำเนินโครงการโรงไฟฟ้าพลังงานแสงอาทิตย์
ซึ่งอาจทำให้ต้องยกเลิกการสร้างโครงการโรงไฟฟ้าพลังงานแสงอาทิตย์และทำให้สูญเสียเงินทุนในส่วนที่เริ่มดำเนินการไปแล้ว

อย่างไรก็ดี ก่อนการเริ่มดำเนินการก่อสร้างโครงการโรงไฟฟ้าพลังงานแสงอาทิตย์ แต่ละโครงการ
บริษัทฯ จะดำเนินการทำประชาพิจารณ์เพื่อสอบถามความคิดเห็นของชุมชนบริเวณใกล้เคียง
เพื่อลดความเสี่ยงในการถูกฟ้องร้องหรือคัดค้านการก่อสร้างโครงการโรงไฟฟ้าพลังงานแสงอาทิตย์ของ
SPC นอกจากนี้โครงการโรงไฟฟ้าพลังงานแสงอาทิตย์ เป็นโครงการที่สะอาด และปราศจากมลพิษ
และยังสร้างงานให้กับประชาชนในพื้นที่อีก

ความเสี่ยงจากธุรกิจบริการรับเหมาก่อสร้างโรงไฟฟ้าพลังงานแสงอาทิตย์แบบครบวงจร
(Engineering, Procurement and Construction หรือ EPC)

6.  ความเสี่ยงจากการจัดหาบุคลากร

เนื่องจากในอนาคต SPC
จะประกอบธุรกิจบริการรับเหมาก่อสร้างโรงไฟฟ้าพลังงานแสงอาทิตย์แบบครบวงจรให้แก่ลูกค้าที่มิใช่บริษัทในกลุ่ม
ซึ่งธุรกิจดังกล่าวจำเป็นต้องใช้บุคลากรเป็นจำนวนมากในการก่อสร้างโรงไฟฟ้าพลังงานแสงอาทิตย์
นอกจากนี้การก่อสร้างโรงไฟฟ้าพลังงานแสงอาทิตย์ใช้เวลาโดยประมาณ 4 – 6 เดือน SPC
จึงไม่ได้มีการจ้างพนักงานประจำในการก่อสร้างโรงไฟฟ้าพลังงานแสงอาทิตย์ จึงมีความเสี่ยงที่
SPC อาจไม่สามารถจัดหาบุคลากรได้เพียงพอ
หากมีการก่อสร้างโรงไฟฟ้าพลังงานแสงอาทิตย์พร้อมกันหลายๆ โครงการ ซึ่งจะทำให้ SPC
เสียโอกาสในการสร้างรายได้

อย่างไรก็ดี การสร้างโรงไฟฟ้าพลังงานแสงอาทิตย์นั้นไม่ซับซ้อนและง่ายต่อการควบคุมงาน
จึงไม่จำเป็นต้องจัดจ้างผู้ที่มีความชำนาญเป็นพิเศษ
ส่งผลให้การจัดจ้างแรงงานจากภายนอกทำได้โดยง่าย โดย SPC
จะส่งวิศวกรและผู้ควบคุมงานเข้าไปช่วยควบคุมดูแลการก่อสร้าง และติดตั้งอย่างใกล้ชิดอีกด้วย

7.  ความเสี่ยงจากคุณภาพของแรงงานที่ไม่คงที่

เนื่องจาก SPC มีการจ้างบุคลากรในพื้นที่ในการก่อสร้างโครงการ ต้องใช้คนงานเป็นจำนวนมาก
โดยการก่อสร้างโครงการหนึ่ง SPC จะใช้คนงานสูงสุดประมาณ 180
คนต่อโครงการเพื่อเป็นแรงงานในการก่อสร้างโรงไฟฟ้าพลังงานแสงอาทิตย์
จึงอาจทำให้คุณภาพแรงงานในการก่อสร้างโรงไฟฟ้าพลังงานแสงอาทิตย์อาจมีการเปลี่ยนแปลงได้
ซึ่งอาจก่อให้เกิดความเสียหาย หรือล่าช้าต่อการก่อสร้างโครงการโรงไฟฟ้าพลังงานแสงอาทิตย์
และส่งผลต่อต้นทุนของ SPC ได้

อย่างไรก็ดี SPC มีการส่งวิศวกรและผู้ควบคุมงานเข้าไปดูแล
โดยมีวิศวกรให้คำแนะนำอย่างใกล้ชิดตลอดระยะเวลาการทำงาน และผู้ควบคุมงานของบริษัทฯ
จะเข้าไปประเมินการทำงานอีกครั้งหนึ่ง
เพื่อให้มั่นใจว่าคุณภาพของงานก่อสร้างนั้นเป็นไปตามมาตรฐานการออกแบบของ SPC

8.  ความเสี่ยงจากการจัดหาแผงพลังงานแสงอาทิตย์ และ เครื่องแปลงกระแสไฟฟ้า
    (Inverter)

เนื่องจากในอนาคตกลุ่มบริษัทฯ
อาจรับเหมาก่อสร้างโรงไฟฟ้าพลังงานแสงอาทิตย์ให้แก่ลูกค้ารายอื่นที่ไม่ใช่บริษัทในกลุ่ม
ซึ่งอาจกำหนดลักษณะหรือผู้ผลิตแผงพลังงานแสงอาทิตย์ และเครื่องแปลงกระแสไฟฟ้า ซึ่งกลุ่มบริษัทฯ
อาจหาแผงพลังงานแสงอาทิตย์ หรือเครื่องแปลงกระแสไฟฟ้า
ตามที่ลูกค้าต้องการไม่ได้ตามเวลาที่ลูกค้ากำหนด จนอาจทำให้กลุ่มบริษัทฯ
ส่งงานให้ลูกค้าช้ากว่ากำหนด เสียค่าปรับในการส่งมอบงานล่าช้า หรือเสียลูกค้านั้นไป

อย่างไรก็ดี กลุ่มบริษัทฯ
มีประสบการณ์และความรู้เกี่ยวกับการสร้างโรงไฟฟ้าพลังงานแสงอาทิตย์เป็นอย่างดี
จึงสามารถให้คำปรึกษาแก่ลูกค้าและคัดเลือกแผงพลังงานแสงอาทิตย์และเครื่องแปลงกระแสไฟฟ้า
ที่สามารถตอบสนองกับความต้องการของลูกค้าได้

9.  ความเสี่ยงจากความผันผวนของอัตราแลกเปลี่ยนเงินตราต่างประเทศ

ในอนาคต หากกลุ่มบริษัทฯ รับงานจากลูกค้ารายอื่น ค่าใช้จ่ายประมาณร้อยละ 80.0
ในการก่อสร้างโรงไฟฟ้าพลังงานแสงอาทิตย์จะมาจากค่าแผงพลังงานแสงอาทิตย์และเครื่องแปลงกระแสไฟฟ้า
(Inverter) โดยอาจมีการสั่งนำเข้าแผงพลังงานแสงอาทิตย์ และ Inverter จากต่างประเทศ
ซึ่งอาจต้องชำระค่าแผงพลังงานแสงอาทิตย์ และ Inverter เป็นสกุลเงินต่างประเทศ
ทำให้กลุ่มบริษัทฯ
ได้รับความเสี่ยงจากความผันผวนของอัตราแลกเปลี่ยนเมื่อถึงกำหนดชำระค่าแผงพลังงานแสงอาทิตย์
และ Inverter ซึ่งอาจทำให้ค่าใช้จ่ายในการสร้างโรงไฟฟ้าพลังงานแสงอาทิตย์ของกลุ่มบริษัทฯ
สูงขึ้นได้

อย่างไรก็ดี SPC
มีนโยบายที่จะดำเนินการป้องกันความเสี่ยงด้วยการใช้สัญญาซื้อขายเงินตราต่างประเทศล่วงหน้า
(FX Forward) และสิทธิในการซื้อขายเงินตราต่างประเทศ (FX Option)
เพื่อป้องกันความเสี่ยงจากความผันผวนของอัตราแลกเปลี่ยนเงินตราต่างประเทศเต็มจำนวน
(Fully Hedged)

10. ความเสี่ยงจากการพึ่งพิงผู้รับเหมาช่วงเพียงรายเดียว

เนื่องจาก ณ ปัจจุบัน การก่อสร้างโรงไฟฟ้าพลังงานแสงอาทิตย์ของบริษัทฯ มีการว่าจ้าง บริษัท
เจเพ็น จำกัด (“เจเพ็น”) เป็นผู้รับเหมาช่วงเพียงรายเดียว
ถึงแม้ว่าบริษัทฯจะได้มีการเปิดประกวดราคาจากผู้รับเหมาช่วงหลายราย
แต่จากการพิจารณาปัจจัยด้านเทคนิคและปัจจัยด้านราคา
เจเพ็นถือเป็นผู้รับเหมาช่วงที่เหมาะสมในช่วงระยะเวลาที่ผ่านมา จึงอาจมีความเสี่ยง
หากเจเพ็นปิดกิจการ หรือไม่สามารถรับเหมาช่วงให้แก่บริษัทฯได้ บริษัทฯ
อาจไม่สามารถสร้างโรงไฟฟ้าพลังงานแสงอาทิตย์ในคุณภาพที่เทียบเท่ากับโครงการปัจจุบัน
ของบริษัทฯ ซึ่งปัจจัยดังกล่าวอาจส่งผลกระทบต่อรายได้ของบริษัทฯได้

อย่างไรก็ตาม ภาวะอุตสาหกรรมโรงไฟฟ้าพลังงานแสงอาทิตย์มีการเติบโตอย่างต่อเนื่อง
และมีผู้รับเหมาช่วงหลายรายให้ความสนใจและเข้าร่วมการประกวดราคากับโครงการของบริษัทฯ
ประกอบกับ มีผู้รับเหมาช่วงในตลาดอีกหลายรายทั้งใน และต่างประเทศ
ซึ่งแต่ละรายมีประสบการณ์การทำงานมายาวนาน และมีฐานะการเงินที่มั่นคง บริษัทฯ จึงเชื่อว่าหาก
เจเพ็น ไม่สามารถรับงานเหมาช่วงจากบริษัทฯได้นั้น บริษัทฯ
จะสามารถหาผู้รับเหมาช่วงรายอื่นแทนได้

1.  ความเสี่ยงจากธุรกิจบริการด้านการปฏิบัติการ การบำรุงรักษา
    และการประมวลผลโรงไฟฟ้าพลังงานแสงอาทิตย์ (Operation, Maintenance and
    Monitoring หรือ OMM)

    1.  ความเสี่ยงจากระบบประมวลผลล้มเหลว

การประมวลผลเป็นหนึ่งหัวใจสำคัญในการประกอบธุรกิจบริการด้านการปฏิบัติการ การบำรุงรักษา
และการประมวลผลโรงไฟฟ้าพลังงานแสงอาทิตย์ ซึ่งหากระบบประมวลผลที่ใช้เกิดล้มเหลว
ส่งผลให้ข้อมูลสูญหาย อาจทำให้การให้บริการในธุรกิจผิดพลาดและก่อความเสียหายให้ SPC เอง
และลูกค้าได้

อย่างไรก็ดี SPC ได้มีการบันทึกข้อมูลในการประมวลผลไว้ 2 แห่ง กล่าวคือ
ที่บริเวณโรงไฟฟ้าพลังงานแสงอาทิตย์ และที่ทำการของ SPC การบันทึกข้อมูล 2
แห่งนั้นจะสามารถป้องกันการสูญหายของข้อมูลได้ในกรณีที่เกิดความผิดพลาดกับระบบข้อมูลดังกล่าว

2.  ความเสี่ยงจากอุบัติเหตุในระหว่างการบำรุงรักษา

เนื่องจากในการบำรุงรักษาและทำความสะอาดแผงพลังงานแสงอาทิตย์ SPC
มิได้มีบุคลากรสำหรับการบำรุงรักษาและทำความสะอาดโดยเฉพาะ
แต่ได้จ้างแรงงานในพื้นที่เข้ามาทำงานดังกล่าวแทน
จึงอาจเกิดความเสี่ยงที่จะเกิดอุบัติเหตุซึ่งก่อให้เกิดความเสียหายต่อแผงพลังงานแสงอาทิตย์หรืออุปกรณ์สำคัญอื่นๆ
ได้

อย่างไรก็ดี SPC ได้มีการให้ความรู้แก่แรงงานในพื้นที่ที่เข้ามารับงานดังกล่าว
เพื่อให้เกิดความเข้าใจในการทำงาน รวมทั้งมีวิศวกรของบริษัทฯ
ประจำอยู่ที่โครงการเพื่อควบคุมงาน ส่งผลให้แรงงานดังกล่าวทำงานได้อย่างมีประสิทธิภาพ
และช่วยลดโอกาสเกิดอุบัติเหตุได้

+-----------------------------------------------------------------------+
| 1.  ความเสี่ยงจากธุรกิจเหล็ก                                               |
+-----------------------------------------------------------------------+

1.  ความเสี่ยงจากการพึ่งพาวัตถุดิบจากบริษัทผู้ผลิตรายใหญ่

ในการประกอบธุรกิจเหล็ก บริษัทฯ ใช้วัตถุดิบหลัก คือ
แผ่นเหล็กม้วนรีดเย็นเคลือบสังกะสีผสมอลูมิเนียมชนิดเคลือบสีและไม่เคลือบสี
ซึ่งส่วนใหญ่ซื้อมาจากบริษัท บลูสโคป สตีล (ประเทศไทย) จำกัด (“บลูสโคป สตีล”) โดย ณ
รอบปีสิ้นสุดวันที่ 31 ธันวาคม 2551 2552 2553 และ 2554 บริษัทฯ ซื้อวัตถุดิบจาก บลูสโคป
สตีล คิดเป็นร้อยละ 95.2 ร้อยละ 75.3 ร้อยละ 84.3 และร้อยละ 71.5
ของต้นทุนสินค้าขายจากธุรกิจเหล็กทั้งหมด ตามลำดับ ดังนั้น หาก บลูสโคป สตีล ยกเลิกการผลิต
หรือหยุดการจำหน่ายสินค้าให้แก่บริษัทฯ อาจส่งผลกระทบให้บริษัทฯ ต้องหาผู้ผลิตรายอื่น
ซึ่งราคาและคุณภาพของวัตถุดิบอาจเปลี่ยนแปลงไป รวมถึงอาจทำให้บริษัทฯ
ส่งสินค้าให้แก่ลูกค้าไม่ทันตามเวลาและส่งผลต่อชื่อเสียงและผลประกอบการของบริษัทฯ ได้

อย่างไรก็ดี บลูสโคป สตีล
เป็นผู้ผลิตเหล็กแผ่นรีดเย็นเคลือบสังกะสีผสมอลูมิเนียมรายใหญ่ที่เข้ามาลงทุนสร้างโรงงานในประเทศไทย
และเป็นบริษัทย่อยของ BlueScope Steel Limited
ซึ่งเป็นบริษัทจดทะเบียนในตลาดหลักทรัพย์ของประเทศออสเตรเลีย และบริษัทฯ กับบลูสโคป สตีล
ได้ทำธุรกิจร่วมกันมาเป็นระยะเวลามากกว่า 10 ปี และได้รับการสนับสนุนทางธุรกิจจาก บลูสโคป
สตีล เป็นอย่างดีตลอดมา ดังนั้นบริษัทฯ เชื่อว่าความเสี่ยงจากการที่บลูสโคป สตีลจะยกเลิกการผลิต
หรือหยุดการจำหน่ายสินค้าให้แก่บริษัทฯ อยู่ในระดับต่ำ

2.  ความเสี่ยงจากคู่แข่งขันที่เป็นบริษัทที่เกี่ยวข้องกับ บลูสโคป สตีล

บลูสโคป สตีล ซึ่งเป็นผู้จัดจำหน่ายวัตถุดิบหลักเกือบทั้งหมดให้กับบริษัทฯ
มีบริษัทที่เกี่ยวข้องโดยมีผู้ถือหุ้นและกรรมการร่วมกัน คือบริษัท บลูสโคป ไลสาจท์ (ประเทศไทย)
จำกัด (“บลูสโคป ไลสาจท์”) ซึ่งก่อตั้งขึ้นตั้งแต่ปี 2531 ดำเนินธุรกิจผลิตและ
จำหน่ายแผ่นเหล็กเคลือบขึ้นลอนเช่นเดียวกับบริษัทฯ โดยใช้วัตถุดิบจาก บลูสโคป สตีล เช่นเดียวกัน
ดังนั้น
หาก บลูสโคป สตีล จัดจำหน่ายให้กับ บลูสโคป ไลสาจท์ ในเงื่อนไขและราคาอันทำให้ บลูสโคป
ไลสาจท์ ได้เปรียบกว่าเงื่อนไขและราคาที่บริษัทฯ ได้รับ
เหตุการณ์ดังกล่าวอาจลดความสามารถในการแข่งขันด้านราคาของแผ่นเหล็กเคลือบขึ้นลอนของบริษัทฯได้
และอาจส่งผลให้ยอดขายจากแผ่นเหล็กเคลือบขึ้นลอนลดลง ทั้งนี้บริษัทฯ
มียอดขายแผ่นเหล็กเคลือบขึ้นลอนในรอบปี สิ้นสุดวันที่ 31 ธันวาคม 2551 2552 2553 และ 2554
คิดเป็นร้อยละ 67.9 ร้อยละ 53.9 ร้อยละ 60.7 และ ร้อยละ 45.5
ของยอดขายจากธุรกิจเหล็กทั้งหมดตามลำดับ

อย่างไรก็ดี เนื่องจาก บลูสโคป สตีล เป็นบริษัทย่อยของ BlueScope Steel Limited
ซึ่งเป็นบริษัทจดทะเบียนในตลาดหลักทรัพย์ที่ประเทศออสเตรเลีย ดังนั้น บริษัทฯ จึงเชื่อว่า บลูสโคป
สตีล มีการทำรายการที่เกี่ยวข้องกันที่ยุติธรรมและเป็นปกติธุรกิจ บริษัทฯ
นอกจากนี้ผู้บริหารของบลูสโคป สตีล ยังได้ให้ความเชื่อมั่นกับบริษัทฯ
ว่าจะดำเนินธุรกิจกับบริษัทย่อยเหมือนคู่ค้ารายอื่น จึงเชื่อว่าความเสี่ยงที่ บลูสโคป ไลสาจท์
จะได้เงื่อนไขและราคาที่ทำให้ บลูสโคป ไลสาจท์ ได้เปรียบกว่าบริษัทฯ นั้นอยู่ในระดับต่ำ

3.  ความเสี่ยงจากความผันผวนของราคาวัตถุดิบ

ในธุรกิจเหล็ก มีเหล็กแผ่นเคลือบเป็นวัตถุดิบหลัก
ซึ่งมีความผันผวนตามราคาของเหล็กแผ่นรีดเย็นซึ่งเป็นวัตถุดิบต้นน้ำ
โดยต้นทุนการผลิตของบริษัทฯในรอบปี สิ้นสุดวันที่ 31 ธันวาคม 2551 2552 2553 2554
คิดเป็นสัดส่วนร้อยละ 83.3 ร้อยละ 91.6 ร้อยละ 91.9 และร้อยละ 85.9
ของยอดขายของผลิตภัณฑ์เหล็กทั้งหมด ตามลำดับ
ซึ่งหากราคาเหล็กแผ่นเคลือบและเหล็กแผ่นรีดเย็นมีราคาผันผวนมาก
อาจส่งผลให้มีต้นทุนของสินค้าขายผันผวนหรือสูงขึ้น

อย่างไรก็ดี ราคาต้นทุนวัตถุดิบจาก บลูสโคป สตีล มีการปรับตัวรายเดือน
ทำให้ความผันผวนของราคาวัตถุดิบค่อนข้างน้อย และบริษัทฯ มีการผลิตและสั่งสินค้าแบบ Just in
time โดยจะมีสินค้าคงเหลือป้องกันสินค้าขาดมือเพียงบางส่วน ทำให้บริษัทมีสินค้าคงเหลือน้อย
นอกจากนี้ บริษัทฯ จะมีการแจ้งราคาต่อลูกค้าก่อน และเมื่อลูกค้าตกลงซื้อสินค้า
จึงจะสั่งวัตถุดิบเข้ามา บริษัทฯ จึงมีความเสี่ยงจากความผันผวนของราคาวัตถุดิบอยู่ในระดับต่ำ

4.  ความเสี่ยงจากการว่าจ้างผู้รับเหมาช่วงในการติดตั้งงานโครงการ

บริษัทฯ ไม่ได้มีทีมงานให้บริการติดตั้ง
แต่ใช้วิธีการว่าจ้างผู้รับเหมาช่วงในการติดตั้งผลิตภัณฑ์ในโครงการต่างๆ
โดยสัดส่วนรายได้จากการขายพร้อมติดตั้งโครงการในรอบปี สิ้นสุดวันที่ 31 ธันวาคม 2551 2552
2553 2554 คิดเป็นสัดส่วนร้อยละ 38.0 ร้อยละ 49.4 ร้อยละ 53.4 และร้อยละ 45.5
ของรายได้จากธุรกิจเหล็กทั้งหมดตามลำดับ
ทั้งนี้การที่สัดส่วนการขายพร้อมติดตั้งงานโครงการเพิ่มขึ้นอาจส่งผลให้บริษัทฯ
ไม่สามารถว่าจ้างผู้รับเหมาช่วงได้อย่างทันท่วงทีและไม่สามารถควบคุมคุณภาพในการติดตั้งได้หรือเกิดความล่าช้าในการติดตั้ง
จนอาจเป็นเหตุให้บริษัทฯ สูญเสียชื่อเสียงและลูกค้าบางรายไปได้

อย่างไรก็ดี ถึงแม้ว่าบริษัทฯ จะมีงานขายพร้อมติดตั้งโครงการที่เพิ่มขึ้น บริษัทฯ
ยังคงมีวิธีบริหารการติดตั้งโครงการที่สามารถควบคุมค่าใช้จ่ายและคุณภาพของโครงการได้
โดยปัจจัยสำคัญในการบริหารการติดตั้งโครงการมีดังต่อไปนี้

การสรรหาผู้รับเหมาช่วง ตามปกติแล้ว
บริษัทในอุตสาหกรรมการผลิตและจัดจำหน่ายวัสดุมุงหลังคาจะไม่มีทีมงานติดตั้งเป็นของตนเอง
แต่จะใช้วิธีการว่าจ้างผู้รับเหมาช่วงจากภายนอก
ซึ่งทำให้ควบคุมต้นทุนได้ดีกว่าเนื่องจากไม่มีค่าใช้จ่ายในการว่าจ้างพนักงานประจำ บริษัทฯ
คัดเลือกผู้รับเหมาช่วงจากทั้งลูกค้าของบริษัทฯ ที่นำผลิตภัณฑ์ของบริษัทฯ ไปติดตั้ง
และบริษัทที่รับจ้างติดตั้งโดยเฉพาะ โดยพิจารณาจากผลงานที่ผ่านมาเป็นประจำทุกปี
พิจารณาจากฐานะการเงิน จำนวนคนงาน คุณภาพงาน และศักยภาพในการติดตั้ง ปัจจุบัน บริษัทฯ
มีผู้รับเหมาช่วงที่มีศักยภาพในการติดตั้งโครงการขนาดต่างๆ กัน ซึ่งส่วนใหญ่ดำเนินธุรกิจกับบริษัทฯ
มาเป็นระยะเวลา 5 ปีขึ้นไป และผ่านการประเมินคุณภาพแล้วมากกว่า 20 ราย
ทำให้ไม่เกิดการพึ่งพิงผู้รับเหมาช่วงเพียงน้อยราย
และไม่เคยประสบปัญหาการขาดแคลนผู้รับติดตั้งงาน หรือผู้รับติดตั้งทิ้งงาน

การควบคุมคุณภาพของงานติดตั้ง บริษัทฯ มีการควบคุมคุณภาพงานของผู้รับเหมาช่วง
โดยให้เจ้าหน้าที่ฝ่ายวิศวกรรม (Site Supervisor)
เป็นผู้ตรวจสอบคุณภาพระหว่างติดตั้งงานทุกโครงการ นอกจากนี้เมื่องานติดตั้งแล้วเสร็จ บริษัทฯ
และผู้ว่าจ้างจะมีการประเมินผลงานทั้งหมดร่วมกันอีกครั้งหนึ่ง
อีกทั้งยังมีการประเมินผู้รับเหมาช่วงแต่ละรายในทุกๆ ไตรมาส
เพื่อให้มั่นใจถึงคุณภาพโดยรวมของผลงาน
และผู้รับเหมาช่วงจะรับประกันงานหลังจากส่งมอบเป็นระยะเวลา 1 ปี

การควบคุมระยะเวลาการติดตั้งให้แล้วเสร็จตามที่กำหนด เนื่องจากบริษัทฯ มีการส่ง Site
Supervisor ไปตรวจสอบงาน
จึงไม่มีปัญหาเรื่องผู้รับเหมาช่วงจะติดตั้งงานไม่แล้วเสร็จตามที่กำหนด
เว้นแต่ว่าความล่าช้าจะมาจากลูกค้าของบริษัทฯ เอง

5.  ความเสี่ยงจากการแข่งขันจากสินค้าทดแทน

ผลิตภัณฑ์หลักที่บริษัทฯ
ผลิตและจัดจำหน่ายคือแผ่นเหล็กเคลือบสังกะสีผสมอลูมิเนียมขึ้นลอนที่ใช้เป็นวัสดุมุงหลังคาและฝาผนัง
โดยในรอบปี สิ้นสุดวันที่ 31 ธันวาคม 2551 2552 2553 2554
มียอดขายแผ่นเหล็กเคลือบสังกะสีผสมอลูมิเนียมขึ้นลอน คิดเป็นร้อยละ 67.9 ร้อยละ 53.9 ร้อยละ
60.7 และ ร้อยละ 45.5 ของรายได้จากธุรกิจเหล็กทั้งหมดตามลำดับ
ซึ่งสินค้าที่สามารถนำมาใช้งานทดแทนในตลาดมีอยู่หลายประเภท เช่น กระเบื้อง
และแผ่นเหล็กเคลือบสังกะสีลูกฟูก เป็นต้น
การมีสินค้าทดแทนดังกล่าวส่งผลให้ผู้บริโภคมีทางเลือกจากสินค้าทดแทนที่หลากหลาย
รวมทั้งราคาของผลิตภัณฑ์ของบริษัทฯ มีราคาสูงกว่าเมื่อเทียบกับราคาของกระเบื้อง
หรือแผ่นเหล็กเคลือบสังกะสีลูกฟูก
หากผู้บริโภคนิยมเลือกใช้วัสดุมุงหลังคาและฝาผนังชนิดอื่นแทนผลิตภัณฑ์ของบริษัทฯ
อาจทำให้รายได้ของบริษัทฯ ลดลงได้ในอนาคต

อย่างไรก็ดี แม้ว่าผลิตภัณฑ์ที่เป็นสินค้าทดแทนดังกล่าว จะมีราคาถูกกว่า
แต่ผลิตภัณฑ์แผ่นเหล็กเคลือบสังกะสีผสมอลูมิเนียมขึ้นลอนนั้นมีความแข็งแรงทนทานกว่า
มีความสวยงาม และมีน้ำหนักที่เบา ซึ่งราคาสินค้าของบริษัทฯ
นั้นมิได้แพงกว่าสินค้าทดแทนอื่นอย่างมีนัยสำคัญ บริษัทฯ
จึงเชื่อว่าความเสี่ยงจากการแข่งขันจากสินค้าทดแทนนั้นอยู่ในระดับต่ำ

6.  ความเสี่ยงจากการให้สินเชื่อทางการค้า

ในการดำเนินธุรกิจทางการค้าตามปกติของบริษัทฯ บริษัทฯ จะมีลูกหนี้การค้า
ซึ่งเกิดจากการที่บริษัทฯ
จำหน่ายสินค้าให้แก่ลูกค้าภายในประเทศที่มีเงื่อนไขการชำระเงินภายในกำหนดเวลาตามที่ได้ตกลงกันไว้กับลูกค้า
ระยะเวลาการเก็บหนี้จากลูกหนี้ในปีบัญชีสิ้นสุดวันที่ 31 ธันวาคม 2551 2552 2553 และ 2554
มีจำนวน 50 วัน 65 วัน 58 วัน และ 60 วัน ตามลำดับ ดังนั้น บริษัทฯ
จึงมีความเสี่ยงจากการที่ลูกหนี้การค้าไม่สามารถชำระหนี้ค่าสินค้าภายในกำหนดเวลาที่ต้องชำระหรือภายในกำหนดเวลาตามที่บริษัทฯ
ผ่อนผันให้

อย่างไรก็ดี บริษัทฯ มีนโยบายการเก็บหนี้ตามความคืบหน้าของงาน
โดยจะเก็บทันทีส่วนหนึ่งเมื่อมีการเริ่มงาน เก็บอีกส่วนหนึ่งเมื่อส่งของแล้ว
แล้วจึงเก็บตามความคืบหน้าของงาน และเก็บงวดสุดท้ายเมื่อส่งมอบงาน จึงทำให้บริษัทฯ
มีการทยอยตามเก็บหนี้ตลอดเวลา และสามารถจัดการลูกหนี้การค้าให้อยู่ในระดับที่เหมาะสม
ส่งผลให้ บริษัทฯ
สามารถบริหารกระแสเงินสดจากการดำเนินงานให้สามารถจ่ายเจ้าหนี้การค้าได้ตรงตามเวลาชำระหนี้
ทั้งนี้ ในรอบปี สิ้นสุดวันที่ 31 ธันวาคม 2551 2552 2553 2554 บริษัทฯ
มีลูกหนี้การค้าที่ไม่สามารถชำระหนี้ได้ตามกำหนดคิดเป็นร้อยละ 5.4 ร้อยละ 2.9 ร้อยละ 3.4
และ ร้อยละ 1.1 ของยอดลูกหนี้การค้าทั้งหมดตามลำดับ

7.  ความเสี่ยงด้านการดำเนินงานของโรงงาน

ธุรกิจของบริษัทฯ ขึ้นอยู่กับความสามารถในการดำเนินการผลิตได้อย่างต่อเนื่องของโรงงาน
โดยอาจมีความเสี่ยงจากการผลิตของโรงงานที่หยุดชะงัก ทำให้เกิดอันตรายเกี่ยวกับการผลิต
การดูแลการเก็บรักษาวัตถุดิบ ซึ่งรวมถึงการระเบิด ไฟไหม้ ความแปรปรวนของสภาพอากาศ
และภัยพิบัติทางธรรมชาติ ความบกพร่องของเครื่องจักร
การหยุดเดินเครื่องจักรนอกเหนือจากที่กำหนดไว้ตามแผน ปัญหาการนัดหยุดงานของลูกจ้าง
การหยุดชะงักของการขนส่ง และความเสี่ยงด้านสิ่งแวดล้อมอื่นๆ
โดยอันตรายดังกล่าวอาจก่อให้เกิดการบาดเจ็บ หรือเสียชีวิต
ทำให้ทรัพย์สินหรืออุปกรณ์เสียหายหรือชำรุดอย่างรุนแรง และก่อให้เกิดความเสียหายต่อสิ่งแวดล้อม
หรืออาจถูกปรับ หรือมีภาระหนี้สิน ตลอดจนส่งผลกระทบต่อผลการดำเนินงานของบริษัทฯ ได้

อย่างไรก็ดี บริษัทฯ ได้มีการจัดการโรงงานให้มีความปลอดภัย อุปกรณ์ต่างๆ
จัดเก็บเป็นอย่างมีสัดส่วน รวมถึงมีลูกจ้างที่อยู่ในโรงงานเพียงน้อยราย
จึงสามารถรักษาความสัมพันธ์กับลูกจ้างได้เป็นอย่างดีและทั่วถึง อีกทั้งบริษัทฯ
ยังได้รับการรับรองตามมาตรฐาน ISO 9001:2000 อีกด้วย

8.  ความเสี่ยงจากการผลิตที่อาจก่อให้เกิดผลกระทบต่อสังคมและชุมชน

บริษัทฯ
ได้ตระหนักและให้ความสำคัญถึงความเสี่ยงจากการผลิตที่อาจส่งผลกระทบต่อสังคมและชุมชนไม่ว่าจะเป็นผลกระทบด้านสิ่งแวดล้อม
ความปลอดภัย หรือผลกระทบด้านเศรษฐกิจและสังคม บริษัทฯ จึงหลีกเลี่ยงที่จะประกอบกิจกรรมใดๆ
อันจะเป็นการก่อความเดือดร้อนต่อสังคมและชุมชนรอบข้าง เช่น ขั้นตอนการผลิตใดๆ
ที่จะส่งเสียงดังและอาจรบกวนสังคมและชุมชนรอบข้าง บริษัทฯ
จะจัดจ้างให้บริษัทภายนอกรับไปทำแล้วจึงส่งผลิตภัณฑ์สำเร็จกลับมายังบริษัทฯ อีกครั้งหนึ่ง
อีกทั้งบริษัทฯ ยังไม่เคยได้รับการร้องเรียนจากสังคมและชุมชมโดยรอบ

อย่างไรก็ดี บริษัทฯ ยังยึดหลักความสัมพันธ์อันดีกับสังคมและชุมชนโดยรอบ
โดยการเข้าไปทำประโยชน์ให้สังคม เช่นการช่วยสร้างหลังคาวัด
และที่พักรถของรถจักรยานยนต์รับจ้างในบริเวณใกล้เคียง เป็นต้น

+-----------------------------------------------------------------------+
| 2.  ความเสี่ยงอื่นๆ                                                       |
+-----------------------------------------------------------------------+

1.  ความเสี่ยงจากการถูกควบคุมเสียงของที่ประชุมผู้ถือหุ้นจากกลุ่มผู้ถือหุ้นรายใหญ่

ภายหลังจากการควบรวมกิจการของบริษัทฯ กับ SPC กลุ่มผู้ถือหุ้นรายใหญ่ได้แก่ นางสาววันดี
กุญชรยาคง นางประคอง กุญชรยาคง นายสมศักดิ์ กุญชรยาคง นางสาวสมปอง กุญชรยาคง
นางกนกพร กุญชรยาคง นายชาญชัย กุลถาวรากร นายเควิน

จีราด พาเนล และนายจิราคม ปทุมานนท์ (รวมกันเรียกว่า “กลุ่มผู้ถือหุ้นรายใหญ่”)
ซึ่งมีเจตนาร่วมกันในการใช้สิทธิออกเสียงของตนไปในทางเดียวกัน
เพื่อควบคุมสิทธิออกเสียงหรือควบคุมกิจการร่วมกัน
และมีความสัมพันธ์หรือมีพฤติกรรมร่วมกันตามที่ประกาศคณะกรรมการกำกับตลาดทุนที่ ทจ. 7/2552
เรื่อง กำหนดลักษณะความสัมพันธ์หรือพฤติกรรมที่เข้าลักษณะเป็นการกระทำร่วมกับบุคคลอื่น
ถือหุ้นคิดเป็นสัดส่วนร้อยละ 74.6 ของจำนวนหุ้นที่จำหน่ายได้แล้วทั้งหมดของบริษัทฯ
และกลุ่มผู้ถือหุ้นใหญ่ยังเป็นผู้บริหารและกรรมการผู้มีอำนาจลงนามของบริษัทฯ ด้วย
จึงทำให้กลุ่มผู้ถือหุ้นใหญ่เป็นผู้มีอำนาจในการบริหารจัดการและควบคุมคะแนนเสียงในการลงมติที่สำคัญได้เกือบทั้งหมด
ไม่ว่าในเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นในเรื่องกฎหมายหรือข้อบังคับบริษัทกำหนดให้ต้องได้รับเสียง 3 ใน 4
ของจำนวนหุ้นที่เข้าประชุมและมีสิทธิออกเสียง
ดังนั้นผู้ถือหุ้นรายอื่นที่เข้าร่วมประชุมและมีสิทธิออกเสียง
อาจจะไม่สามารถรวบรวมคะแนนเสียงเพื่อตรวจสอบหรือถ่วงดุลการบริหารของกลุ่มผู้ถือหุ้นใหญ่ได้

อย่างไรก็ดี โครงสร้างการจัดการของบริษัทฯ ประกอบด้วยคณะกรรมการและคณะอนุกรรมการรวม
4 ชุด ได้แก่ คณะกรรมการบริษัท คณะกรรมการบริหาร คณะกรรมการตรวจสอบ
และคณะกรรมการพิจารณาค่าตอบแทน
โดยมีการกำหนดขอบเขตอำนาจหน้าที่ของคณะอนุกรรมการแต่ละคณะอย่างชัดเจน
จึงมีส่วนช่วยให้การดำเนินงานของคณะกรรมการและคณะอนุกรรมการเป็นไปอย่างมีระบบ
และสามารถตรวจสอบได้ อีกทั้งยังมีคณะกรรมการตรวจสอบ ซึ่งประกอบด้วยกรรมการอิสระ 3
ท่านเป็นผู้ที่มีความรู้ความสามารถ นอกจากนี้ บริษัทฯ
ยังมีนโยบายเกี่ยวกับการทำรายการที่เกี่ยวโยงกับ กรรมการ ผู้ถือหุ้นรายใหญ่
หรือผู้มีอำนาจควบคุมในกิจการ รวมทั้งบุคคลที่อาจมีความขัดแย้ง
โดยบุคคลดังกล่าวจะไม่มีอำนาจอนุมัติในการเข้าทำรายการนั้นๆ
ทำให้สามารถลดทอนความเสี่ยงอันอาจจะเกิดขึ้นได้อีกด้วย

นอกจากนี้ ยังมี ธนาคารกสิกรไทย จำกัด (มหาชน)
ซึ่งเป็นผู้ให้การสนับสนุนทางการเงินในด้านเงินกู้ เข้ามาเป็นผู้ตรวจสอบการทำรายการต่างๆ
ให้เป็นไปตามแผนธุรกิจอีกชั้นหนึ่ง

2.  ความเสี่ยงจากการนำหุ้น SPC ซึ่งเป็นธุรกิจหลักไปจำนำเพื่อประกันวงเงินกู้ระยะสั้น

ตามที่ที่ประชุมคณะกรรมการบริษัทฯ ครั้งที่ 17/2554 เมื่อวันที่ 22 กันยายน 2554
ได้มีมติอนุมัติการจำนำหุ้นของ บริษัทฯ ที่ถืออยู่ใน SPC จำนวน 44,999,998 หุ้น
หรือคิดเป็นร้อยละ 99.9 ของหุ้น SPC ทั้งหมด กับธนาคารกสิกรไทย จำกัด (มหาชน)
เพื่อเป็นประกันสำหรับเงินกู้ระยะสั้น ในวงเงินรวมทั้งสิ้นไม่เกิน 750,000,000 บาท
เพื่อมาลงทุนในบริษัทย่อย อันได้แก่ ขอนแก่น 1 โคราช 3 โคราช 4 โคราช 7 และโคราช 8
และสำหรับการประกอบกิจการเพื่อหารายได้ของ SPC ในการก่อสร้างโรงไฟฟ้าของ โคราช 2
และเลย 1 ซึ่งหากบริษัทฯ ไม่สามารถหาเงินทุนมาจ่ายคืนเงินกู้ระยะสั้นดังกล่าวได้ทันเวลา
อาจส่งผลให้บริษัทฯ สูญเสียอำนาจการควบคุม และผลประโยชน์จากธุรกิจหลักทั้งหมดหรือบางส่วน
จากการที่หุ้นทั้งหมดหรือบางส่วนถูกนำไปขายทอดตลาดเพื่อชำระคืนเงินกู้ระยะสั้นดังกล่าว

อย่างไรก็ดี ธนาคารจะยกเลิกการจำนำหุ้นดังกล่าวเมื่อบริษัทฯ ได้ชำระคืนเงินกู้ระยะสั้นนี้
โดยบริษัทฯ มีแผนที่จะชำระเงินกู้ระยะสั้นดังกล่าว
ภายหลังจากการได้รับเงินเพิ่มทุนที่จะเสนอขายต่อประชาชน หรือแหล่งเงินทุนอื่นๆ ในอนาคต
นอกจากนี้ สัญญาเงินกู้ดังกล่าว ยังสามารถเจรจาขอต่ออายุกับทางธนาคารได้ตามสัญญาอีกด้วย

3.  ความเสี่ยงจากการใช้สิทธิในใบสำคัญแสดงสิทธิ

การเสนอขายหลักทรัพย์ของบริษัทฯ ประกอบด้วยการเสนอขายหุ้นสามัญเพิ่มทุนจำนวน 60 ล้านหุ้น
ควบใบสำคัญแสดงสิทธิจำนวน 30 ล้านหน่วย นอกจากนี้ ที่ประชุมคณะกรรมการของบริษัทฯ ครั้งที่
12/2554 เมื่อวันที่ 20 กรกฎาคม 2554 และที่ประชุมวิสามัญผู้ถือหุ้นของบริษัทฯ ครั้งที่ 2/2554
เมื่อวันที่ 6 กันยายน 2554 ได้มีมติอนุมัติการออกใบสำคัญแสดงสิทธิ อีกจำนวน 250 ล้านหน่วย
จัดสรรให้แก่ผู้ถือหุ้นเดิมของบริษัทฯ ในอัตราส่วน 2 หุ้นสามัญ ต่อ 1
หน่วยใบสำคัญแสดงสิทธิโดยไม่คิดมูลค่า ซึ่งใบสำคัญแสดงสิทธิดังกล่าว
เป็นใบสำคัญแสดงสิทธิชนิดระบุชื่อผู้ถือและสามารถโอนเปลี่ยนมือได้ มีอายุ 3
ปีนับจากวันที่ออกใบสำคัญแสดงสิทธิ และมีสิทธิในการซื้อหุ้นสามัญของบริษัทฯ ในอัตรา 1
หน่วยใบสำคัญแสดงสิทธิ ต่อ 1 หุ้นสามัญ ในราคาใช้สิทธิ 1 บาทต่อหุ้น ทั้งนี้
ใบสำคัญแสดงสิทธิที่จัดสรรให้แก่ผู้ถือหุ้นเดิมของบริษัทฯ ดังกล่าว
มีลักษณะเหมือนใบสำคัญแสดงสิทธิที่จะเสนอขายให้แก่นักลงทุนทุกประการ

ดังนั้น เมื่อรวมจำนวนใบสำคัญแสดงสิทธิที่จะเสนอขายให้แก่นักลงทุน
กับจำนวนใบสำคัญแสดงสิทธิที่จะจัดสรรให้แก่ผู้ถือหุ้นเดิมของบริษัทฯ บริษัทฯ
จะมีใบสำคัญแสดงสิทธิที่ยังมิได้ใช้สิทธิจำนวนทั้งสิ้น 280 ล้านหน่วย
ซึ่งการใช้สิทธิของใบสำคัญแสดงสิทธิดังกล่าวอาจส่งผลต่อนักลงทุนที่จองซื้อหลักทรัพย์ ดังนี้

(1) ผลกระทบต่อสัดส่วนการถือหุ้น (Control Dilution): ภายหลังการเสนอขาย
    สัดส่วนการถือหุ้นของนักลงทุนที่จองซื้อหลักทรัพย์จะคิดเป็นร้อยละ 10.7
    ของทุนชำระแล้วของบริษัทฯ อย่างไรก็ดี
    หากนักลงทุนที่จองซื้อหลักทรัพย์มิได้ใช้สิทธิในใบสำคัญแสดงสิทธิตามสัดส่วนการถือหุ้นเมื่อถึงระยะเวลาการใช้สิทธิ
    สัดส่วนการถือหุ้นของนักลงทุนดังกล่าวอาจจะลดลงเป็นไม่ต่ำกว่าร้อยละ 7.1
    ของทุนชำระแล้วภายหลังการใช้สิทธิของผู้ถือหุ้นรายอื่น ทั้งนี้
    ผลกระทบต่อสัดส่วนการถือหุ้นดังกล่าวจะไม่เกิดขึ้นหากนักลงทุนที่จองซื้อหลักทรัพย์ใช้สิทธิในใบสำคัญแสดงสิทธิ
    ตามสัดส่วนการถือหุ้น

(2) ผลกระทบต่อส่วนแบ่งกำไรต่อหุ้น (EPS Dilution): ส่วนแบ่งกำไรต่อหุ้นอาจลดลง
    หากนักลงทุนที่จองซื้อหลักทรัพย์ และ/หรือผู้ถือหุ้นเดิมมีการใช้สิทธิในใบสำคัญแสดงสิทธิ
    ตามสัดส่วนการถือหุ้น เนื่องจากจำนวนหุ้นสามัญที่เพิ่มขึ้นจากจำนวน 560 ล้านหุ้น
    ก่อนการใช้สิทธิ (คิดจากผลรวมระหว่างหุ้นสามัญเดิมจำนวน 500 ล้านหุ้น
    และหุ้นสามัญที่ออกและเสนอขายจำนวน 60 ล้านหุ้น) เป็น 840 ล้านหุ้น
    (คิดจากผลรวมระหว่างหุ้นสามัญเดิมจำนวน 500 ล้านหุ้น หุ้นสามัญที่ออกและเสนอขายจำนวน
    60 ล้านหุ้น และหุ้นสามัญจากการใช้สิทธิในใบสำคัญแสดงสิทธิจำนวน 280 ล้านหุ้น)

(3) ผลกระทบต่อราคาตลาดของหุ้นของนักลงทุนที่จองซื้อหลักทรัพย์ (Price Dilution):
    ราคาหุ้นสามัญของ บริษัทฯ อาจลดลง
    ภายหลังจากที่มีการออกใบสำคัญแสดงสิทธิให้แก่ผู้ถือหุ้นเดิมและนักลงทุนที่จองซื้อหลักทรัพย์ ดังนี้

-   หากบริษัทฯ มีการดำเนินการจัดสรรใบสำคัญแสดงสิทธิให้แก่ผู้ถือหุ้นเดิม
    โดยการกำหนดวันซื้อขายหุ้นวันสุดท้ายที่จะได้รับสิทธิในใบสำคัญแสดงสิทธิ
    (วันก่อนวันที่ตลาดหลักทรัพย์ขึ้นเครื่องหมาย XW) ราคาตลาดของหุ้นสามัญของบริษัทฯ
    อาจปรับตัวลดลงภายหลังวันดังกล่าวได้

-   หากนักลงทุนที่จองซื้อหลักทรัพย์ และผู้ถือหุ้นเดิมมีการใช้สิทธิในใบสำคัญแสดงสิทธิ
    ตามสัดส่วนการถือหุ้น ราคาตลาดของหุ้นสามัญของบริษัทฯ
    อาจมีการปรับตัวลดลงประมาณร้อยละ 25.0 - 30.0
    เนื่องจากจำนวนหุ้นสามัญที่เพิ่มขึ้นจากจำนวน 560 ล้านหุ้น ก่อนการใช้สิทธิ
    (คิดจากผลรวมระหว่างหุ้นสามัญเดิมจำนวน 500 ล้านหุ้น
    และหุ้นสามัญที่ออกและเสนอขายในครั้งนี้จำนวน 60 ล้านหุ้น) เป็น 840 ล้านหุ้น
    (คิดจากผลรวมระหว่างหุ้นสามัญเดิมจำนวน 500 ล้านหุ้น
    หุ้นสามัญที่ออกและเสนอขายในครั้งนี้จำนวน 60 ล้านหุ้น
    และหุ้นสามัญจากการใช้สิทธิในใบสำคัญแสดงสิทธิจำนวน 280 ล้านหุ้น)